金沙堆
作者：張孝祥
朝代：宋

paragraphs: 玻璃盆中金作堆，藥房桂棟中天開。
洞庭無底蛟蜃惡，君不喚我那能來。
旁船守風四十日，我行昨夜到磊石。
山頭望君乞杯珓，僮僕歡呼得頭擲。
二更南風轉旗脚，打鼓開船曉星落。
秋光凈洗八百里，亭午投君廟前泊。
斬牲釃酒報君德，君今清都豈其食。
聊須醉飽撐船儂，明日依舊行南風。